Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Ειδική συνεδρίαση της Ολομέλειας της Βουλής για την έγκριση Απόφασης της Βουλής των Ελλήνων σχετικά με την Παλαιστίνη, παρουσία του Πρόεδρου της Παλαιστίνης κ. Mahmoud Abbas. Εντός ολίγου θα προσέλθει στην Αίθουσα ο Πρόεδρος της Βουλής των Ελλήνων, συνοδεύοντας τον Πρόεδρο Mahmoud Abbas. Στο σημείο αυτό, μέχρι να προσέλθουν, δέχεστε να διακόψουμε τη συνεδρίαση, προκειμένου να υποδεχθεί το Προεδρείο τον καλεσμένο μας;
Το Σώμα συνεφώνησε. Στο σημείο αυτό διακόπτουμε τη συνεδρίαση.
Κυρίες και κύριοι συνάδελφοι, επαναλαμβάνεται η διακοπείσα συνεδρίαση.
Κυρίες και κύριοι συνάδελφοι, η Διαρκής Επιτροπή Εθνικής Άμυνας και Εξωτερικών Υποθέσεων προτείνει προς έγκριση στην Ολομέλεια της Βουλής σχέδιο Ειδικής Απόφασης σχετικά με την Παλαιστίνη. Το σχέδιο έχει ως εξής: Η Βουλή των Ελλήνων, επικαλούμενη τη σταθερή προσήλωση του ελληνικού λαού στην ειρήνη, την ασφάλεια και την ευημερία στην περιοχή της Ανατολικής Μεσογείου και της Μέσης Ανατολής, επικαλούμενη το ψήφισμα της 29ης Νοεμβρίου του 2012 της Γενικής Συνέλευσης του ΟΗΕ, το οποίο αναγνώρισε στην Παλαιστίνη καθεστώς μη μέλους κράτους - παρατηρητή, επικαλούμενη Ψηφίσματα σχετικά με την αναγνώριση παλαιστινιακού κράτους που ενέκριναν εθνικά κοινοβούλια κρατών - μελών της Ευρωπαϊκής Ένωσης, καθώς και το Ψήφισμα του Ευρωπαϊκού Κοινοβουλίου της 17ης Δεκεμβρίου του 2014, διαπιστώνοντας με ιδιαίτερη ανησυχία τη διακοπή της ειρηνευτικής διαδικασίας μεταξύ Ισραηλινών και Παλαιστινίων, διαπιστώνοντας με ιδιαίτερη ανησυχία την κλιμάκωση της έντασης και της βίας στην περιοχή, διαπιστώνοντας με ιδιαίτερη ανησυχία τη συνέχιση της ισραηλινής εποικιστικής δραστηριότητας, υπογραμμίζοντας το δικαίωμα Ισραηλινών και Παλαιστινίων να ζουν με ειρήνη και ασφάλεια, αποκηρύσσοντας κάθε μορφή καταπίεσης, βίας και τρομοκρατίας, υπογραμμίζοντας την ανάγκη ειρηνικής συνύπαρξης Ισραηλινών και Παλαιστινίων εντός αμοιβαίως αναγνωρισμένων κρατών, επισημαίνοντας ότι η Ελλάδα σταθερά υποστηρίζει τη λύση των δύο κρατών, στο πλαίσιο της οποίας θα συνυπάρχουν ειρηνικά και με ασφάλεια το κράτος του Ισραήλ και ένα ενιαίο, δημοκρατικό και κυρίαρχο παλαιστινιακό κράτος στη βάση των ορίων του 1967 και με πρωτεύουσα την Ανατολική Ιερουσαλήμ, επισημαίνοντας την ανάγκη για μια δίκαιη και βιώσιμη λύση, καθώς και τη σημασία της άμεσης έναρξης απευθείας μεταξύ των δύο πλευρών αξιόπιστων διαπραγματεύσεων με αυτόν τον στόχο, επισημαίνοντας ότι η διεθνής αναγνώριση κυρίαρχου παλαιστινιακού κράτους θα συμβάλει στην προώθηση των διαπραγματεύσεων και στην επίτευξη οριστικής λύσης, καλεί την Ελληνική Κυβέρνηση, λαμβάνοντας υπ' όψιν τα ανωτέρω, να προωθήσει όλες τις απαραίτητες διαδικασίες για να αναγνωρίσει κράτος της Παλαιστίνης και να καταβάλλει κάθε διπλωματική προσπάθεια για την άμεση επανέναρξη απευθείας μεταξύ των δύο πλευρών αξιόπιστων ειρηνευτικών συνομιλιών. Κυρίες και κύριοι συνάδελφοι, οι αποδεχόμενοι την πρόταση παρακαλώ πολύ να εγερθούν. [[Εγείρονται όλοι οι Βουλευτές]] Η Βουλή ενέκρινε την απόφαση. [[Στο σημείο αυτό όρθιοι όλοι οι Βουλευτές χειροκροτούν ζωηρά και παρατεταμένα]] Η απόφαση ήταν ομόφωνη επί των παρόντων και εξ όσων γνωρίζω και από όλες τις πτέρυγες της Βουλής είχε προετοιμαστεί η παραπάνω απόφαση. Κυρίες και κύριοι συνάδελφοι, στις 11.00΄ στην Αίθουσα της Γερουσίας ο Πρόεδρος Mahmoud Abbas, μετά από προσφώνηση του Προέδρου της Διαρκούς Επιτροπής, θα μας απευθύνει τον λόγο για όλα τα οράματα, τις σκέψεις και τις δικές τους ιδέες και την πορεία τους σε αυτό τον μακρύ αγώνα που και εμείς από κοντά τον ζήσαμε αυτές τις δεκαετίες. Σε αυτή την Ειδική Εκδήλωση στη Γερουσία θα προεδρεύσει ο Α΄ Αντιπρόεδρος της Βουλής κ. Κουράκης. Σας ευχαριστώ πολύ. [[Χειροκροτήματα από όλες τις πτέρυγες της Βουλής]] Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.50΄ λύεται η συνεδρίαση για σήμερα Τρίτη 22 Δεκεμβρίου 2015 και ώρα 12.30΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που σας έχει διανεμηθεί.